钦定古今图书集成/明伦汇编/官常典/第765卷 > 说苑 > 岑晊
## 钦定古今图书集成/明伦汇编/官常典/第765卷 > 说苑 > 岑晊

按《后汉书》本传：“晊字公孝，南阳棘阳人也。父像，为南
郡太守，以贪叨诛死。晊年少未知名，往候同郡宗慈。
慈方以有道见征，宾客满门，以晊非良家子，不肯见
晊，留门下数日，晚乃引入。慈与语，大奇之，遂将俱至
洛阳，因诣太学受业。晊有高才，郭林宗、朱公叔等皆
为友。李膺、王畅称其有干国器。虽在闾里，慨然有董
正天下之志。”太守弘农成琎下车，欲振威严，闻晊高
名，请为功曹。又以张牧为中贼曹吏。琎委心晊牧，褒
善纠违，肃清朝府。宛有富贾张汎者，桓帝美人之外
亲，善巧雕镂玩好之物，颇以赂遗中官，以此并得显
位。恃其伎巧，用埶纵横。晊与牧劝琎收捕汎等。既而
遇赦，晊竟诛之，并收其宗族宾客，杀二百馀人，后乃
奏闻。于是中常侍侯览使汎妻上书讼其冤。帝大震
怒，征琎下狱死。晊与牧遁逃亡匿齐、鲁之间。会赦出
后，州郡察举，三府交辟，并不就。及李、杜之诛，因复逃
窜，终于江夏山中云。